**დანართი №1**

**დამტკიცებულია**

სსიპ შოთა რუსთაველის ეროვნული

 სამეცნიერო ფონდის გენერალური დირექტორის

 2017 წლის 10 მარტის N13 ბრძანებით

**2017 წლის დოქტორანტურის საგანმანათლებლო პროგრამების გრანტით დაფინანსების**

**კონკურსის პირობები**

**მუხლი 1. ზოგადი დებულებანი**

1. დოქტორანტურის საგანმანათლებლო პროგრამების გრანტით დაფინანსების კონკურსის (შემდგომში - კონკურსის) მიზანია უმაღლეს საგანმანათლებლო დაწესებულებებში არსებული ინტელექტუალური პოტენციალის მიზნობრივი გამოყენება და ახალგაზრდა მეცნიერთა სამეცნიერო კვლევისათვის სათანადო პირობების შექმნა; წარმატებული, ნიჭიერი ახალგაზრდა მკვლევარების გამოვლენა, მათი სადოქტორო კვლევების თანამედროვე საერთაშორისო სტანდარტებთან შესაბამისობაში განხორციელების ხელშეწყობით საქართველოში სამეცნიერო კვლევების ხარისხის ზრდა და ახალგაზრდა მეცნიერთა საერთაშორისო სამეცნიერო საზოგადოებაში ინტეგრირება; საქართველოს უმაღლესი საგანმანათლებლო დაწესებულებების დოქტორანტურის საგანმანათლებლო პროგრამებში სამეცნიერო-კვლევითი კომპონენტის გაუმჯობესება, სადოქტორო პროგრამების საერთაშორისო სტანდარტებთან დაახლოება და უმაღლესი განათლების ხარისხის ამაღლება.
2. დოქტორანტურის საგანმანათლებლო პროგრამების კონკურსში პროექტების წარდგენა შესაძლებელია საქართველოს განათლებისა და მეცნიერების მინისტრის 2014 წლის 30 სექტემბრის N128/ნ ბრძანების პირველი მუხლის მესამე პუნქტში აღნიშნული სამეცნიერო მიმართულებების შესაბამისად. ამ მიმართულებებს კონკურსის სამეცნიერო კლასიფიკატორის (დანართი 10) მიხედვით მიენიჭა შემდეგი კოდები:

1. საბუნებისმეტყველო მეცნიერებები;

2. ინჟინერია და ტექნოლოგიები;

3. სამედიცინო და ჯანმრთელობის მეცნიერებები;

4. აგრარული მეცნიერებები;

5. სოციალური მეცნიერებები;

6. ჰუმანიტარული მეცნიერებები;

7. საქართველოს შემსწავლელი მეცნიერებები.

1. კონკურსის ფარგლებში გაიცემა მხოლოდ ინდივიდუალური სასწავლო-კვლევითი გრანტები.
2. გრანტის მოპოვება შესაძლებელია მხოლოდ ღია კონკურსის წესით.
3. დოქტორანტურის საგანმანათლებლო პროგრამების საგრანტო კონკურსი ფინანსდება საქართველოს სახელმწიფო ბიუჯეტიდან და მის ადმინისტრირებას ახორციელებს საჯარო სამართლის იურიდიული პირი - შოთა რუსთაველის ეროვნული სამეცნიერო ფონდი (შემდგომში – ფონდი) საქართველოს განათლებისა და მეცნიერების მინისტრის 2014 წლის 30 სექტემბრის №128/ნ ბრძანებით დადგენილი წესითა და ფონდის გენერალური დირექტორის ინდივიდუალური ადმინისტრაციულ-სამართლებრივი აქტით გათვალისწინებული პროცედურების მიხედვით.

**მუხლი 2. კონკურსში მონაწილე სუბიექტები და მონაწილეობის პირობები**

1. საგრანტო კონკურსში მონაწილეობის უფლება აქვს საქართველოს მოქალაქეს, რომელიც საქართველოს კანონმდებლობით დადგენილი წესით ჩარიცხულია საქართველოს უმაღლესი საგანმანათლებლო დაწესებულების დოქტორანტურის საგანმანათლებლო პროგრამაზე.
2. კონკურსის მონაწილე დოქტორანტს უნდა ჰყავდეს დისერტაციის ხელმძღვანელი- დოქტორის ან მასთან გათანაბრებული აკადემიური ხარისხის მქონე პირი უმაღლესი საგანმანათლებლო დაწესებულების ან/და სამეცნიერო-კვლევითი დაწესებულების აკადემიური/სამეცნიერო პერსონალი, რომელიც ხელმძღვანელობას უწევს დოქტორანტს სადოქტორო კვლევითი პროექტის განხორციელებაში.
3. კონკურსის მონაწილე დოქტორანტს შესაძლოა ჰყავდეს:

ა) დისერტაციის თანახელმძღვანელი - დოქტორის ან მასთან გათანაბრებული აკადემიური ხარისხის მქონე პირი უმაღლესი საგანმანათლებლო დაწესებულების ან/და სამეცნიერო-კვლევითი დაწესებულების აკადემიური/სამეცნიერო პერსონალი, რომელიც კონსულტაციას გაუწევს დოქტორანტს სამეცნიერო კვლევითი პროცესის განხორციელებაში.

ბ) ქართველი, ან უცხოელი კონსულტანტი, დოქტორის ან მასთან გათანაბრებული აკადემიური ხარისხის მქონე პირი უმაღლესი საგანმანათლებლო დაწესებულების ან/და სამეცნიერო-კვლევითი დაწესებულების აკადემიური/სამეცნიერო პერსონალი, რომელიც კონსულტაციას გაუწევს დოქტორანტს კვლევასთან დაკავშირებულ კონკრეტულ საკითხებზე.

1. დოქტორანტურის საგანმანათლებლო პროგრამების კონკურსში დოქტორანტს შეუძლია მხოლოდ ერთი საკონკურსო განაცხადის წარდგენა.
2. დოქტორანტურის საგანმანათლებლო პროგრამების კონკურსში მონაწილეობის მიღების უფლება არ აქვს დოქტორანტს, რომელიც არის 2014-2016 წლებში გამოცხადებული ამავე საგრანტო კონკურსის გამარჯვებული პირი.
3. პროექტის განსახორციელებლად შესაძლებელია გამოყენებულ იქნეს უმაღლესი საგანმანათლებლო დაწესებულების, სამეცნიერო-კვლევითი ინსტიტუტის და ასევე სხვა იურიდიული/ფიზიკური პირის მატერიალურ-ტექნიკური ბაზა.

**მუხლი 3. ძირითადი ფინანსური მოთხოვნები**

1. ინდივიდუალური სასწავლო-კვლევითი საგრანტო კონკურსისათვის წარმოდგენილი პროექტის ხანგრძლივობა შეიძლება იყოს მინიმუმ 6 თვე და მაქსიმუმ 36 თვე.
2. პროექტი უნდა იწყებოდეს 2017 წლის 1 ოქტომბრიდან და თითოეული საანაგრიშო პერიოდი უნდა შეადგენდეს 6 თვეს.
3. თითოეული საანგარიშო პერიოდისათვის ფონდიდან მოთხოვნილი თანხა არ უნდა აღემატებოდეს **10 500 ლარს.**
4. პროექტისათვის ფონდიდან მოთხოვნილი საგრანტო დაფინანსება და პროექტის ხანგრძლივობა უნდა შეესაბამებოდეს დოქტორანტის სტუდენტის სტატუსსა და სასწავლო სემესტრს შემდეგი სქემის მიხედვით:

|  |  |  |  |
| --- | --- | --- | --- |
| **აქტიური სტუდენტის სტატუსის მქონე დოქტორანტისათვის, რომლისთვისაც მიმდინარეობს** | **სტუდენტის შეჩერებული სტატუსი მქონე დოქტორანტისათვის, რომელსაც დახურული აქვს** | **პროექტის** **მაქსიმალური ხანგრძლივობა** | **ფონდიდან მოთხოვნილი მაქსიმალური** **თანხა** |
| --- | ნული სემესტრი | 36 თვე | 63 000 ლარი |
| პირველი სემესტრი | ერთი სემესტრი | 30 თვე | 52 500 ლარი |
| მეორე სემესტრი | ორი სემესტრი | 24 თვე | 42 000 ლარი |
| მესამე სემესტრი | სამი სემესტრი | 18 თვე | 31 500 ლარი |
| მეოთხე სემესტრი | ოთხი სემესტრი | 12 თვე | 21 000 ლარი |
| მეხუთე ან მეტი სემესტრი | ხუთი ან მეტი სემესტრი | 6 თვე | 10 500 ლარი |

1. პროექტის ბიუჯეტი ითვალისწინებდეს შემდეგ ხარჯვით კატეგორიებს:

ა) **დოქტორანტის სტიპენდია** - ერთ საანგარიშო პერიოდში სტიპენდია არ უნდა აღემატებოდეს 5250 ლარს.

ბ) **სასწავლო და კვლევითი პროცესის ტექნიკური აღჭურვის, ლაბორატორიული საშუალებების ან/და საველე სამუშაოების ხარჯი** - ხარჯები შეიძლება ითვალისწინებდეს პროექტის განხორციელებისათვის საჭირო ტექნიკის შეძენის ხარჯებს, ლაბორატორიული ჭურჭლისა და სახარჯი მასალების ხარჯებს, ექსპედიციის/საველე სამუშაოების განხორცილებისათვის საჭირო ხარჯებს (გარდა დღიური ხარჯებისა);

გ) **პროექტის მიზნებისათვის დისერტაციის ხელმძღვანელთან შეთანხმებით საერთაშორისო სამეცნიერო ღონისძიებაში მონაწილეობის ხარჯი (კონფერენცია, კონგრესი, ვორქშოპი, სემინარი და სხვა)** – აღნიშნული კატეგორია მოიცავს ქვეყნის შიგნით და ქვეყნის გარეთ მივლინების დროს მგზავრობის, საცხოვრებელი ადგილის, დღიური ნორმის ხარჯებს, ქვეყნის გარეთ მივლინებისათვის სავალდებულო დაზღვევის ხარჯებს, პასპორტის ღირებულებისა და მივლინებასთან დაკავშირებული სხვა დოკუმენტების (მათ შორის, ვიზის) გაფორმებასთან დაკავშირებულ აუცილებელ ხარჯებს (მაგალითად, ვიზის მოსაკრებელი, ასევე, საქართველოს ტერიტორიაზე შესაბამისი საკონსულოს არ არსებობის შემთხვევაში, დოკუმენტაციის გაგზავნასთან და მიღებასთან დაკავშირებული აუცილებელი ხარჯები), აგრეთვე, სამეცნიერო ღონისძიებაში მონაწილეობის ხარჯებს (მაგალითად, კონფერენციაში მონაწილეობის სარეგისტრაციო გადასახადი). პროექტის მიზნებისათვის საერთაშორისო სამეცნიერო ღონისძიებებში მონაწილეობის ხარჯი ანაზღაურდება საქართველოს პრეზიდენტის 2005 წლის 20 აპრილის №231 ბრძანებულებით დადგენილი სადღეღამისო და საცხოვრებელი ფართობის დაქირავების/სასტუმროს ხარჯების ნორმების შესაბამისად.

დ) **დისერტაციის მიზნებისათვის დისერტაციის ხელმძღვანელთან შეთანხმებით უცხოეთში კვლევითი ვიზიტის ხარჯები** - დოქტორანტის უცხოეთში კვლევითი ვიზიტის ხანგრძლივობა 12-36 თვიანი პროექტებისათვის წელიწადში არ უნდა აღემატებოდეს 6 თვეს, 6 თვიანი პროექტებისთვის არ უნდა აღემატებოდეს 3 თვეს. დოქტორანტურის საერთაშორისო ერთობლივი საგანმანათლებლო პროგრამების შემთხვევაში, შესაძლებელია, კვლევითი ვიზიტის ხანგრძლივობა იყოს წელიწადში 12 თვე. უცხოეთში სამეცნიერო-კვლევითი ვიზიტის პერიოდისათვის დოქტორანტი მიიღებს ამ ბრძანების დანართი 11-ით (დოქტორანტურის საგანმანათლებლო პროგრამების კონკურსში გამარჯვებული დოქტორანტის უცხოეთში სამეცნიერო-კვლევითი ვიზიტის დროს ყოველთვიური დაფინანსების ნორმები ქვეყნების კატეგორიების მიხედვით) განსაზღვრულ ყოველთვიურ დაფინანსებას. იმ შემთხვევაში, თუ უცხოეთში დოქტორანტის სამეცნიერო-კვლევითი ვიზიტი გრძელდება არასრული თვე (12 და მეტი დღის ხანგრძლივობით) ყოველთვიური დაფინანსება დაიანგარიშება ნორმებზე დაყრდნობით, პროპორციული წესის გამოყენებით. 12 დღემდე ხანგრძლივობის ვიზიტის შემთხვევაში, გრანტის მიმღებმა უნდა იხელმძღვანელოს საქართველოს პრეზიდენტის 2005 წლის 20 აპრილის №231 ბრძანებულებით დადგენილი ლიმიტებით.

ე) **სასწავლო და კვლევითი პროცესისათვის საჭირო სხვა ხარჯები** - შეიძლება ითვალისწინებდეს დოქტორანტურაში სწავლის საფასურს, ბეჭდური/ელექტრონული ლიტერატურის შეძენის ხარჯს, კომპიუტერული პროგრამის შეძენის ხარჯს, პუბლიკაციის გამოქვეყნებასთან დაკავშირებულ ხარჯს, პატენტის მიღებასთან დაკავშირებულ ხარჯებს, საკანცელარიო, ქვეყნის შიგნით სამივლინებო და სხვა ისეთ ხარჯებს, რომლებსაც ამ პუნქტის ა-დ ქვეპუნქტები არ ითვალისწინებენ.

1. პროექტს შეიძლება ჰქონდეს თანადაფინანსება (დამატებითი ფინანსური წყარო), რომელიც ნაწილობრივ დაფარავს პროექტის საერთო ბიუჯეტით გათვალისწინებული ხარჯების ნაწილს.
2. სასწავლო-კვლევითი გრანტით დაუშვებელია უძრავი ქონების შეძენა, იჯარა, კაპიტალური რემონტი/რეკონსტრუქცია, ავტომანქანის, მობილური ტელეფონის, პლანშეტური კომპიუტერის შეძენა, დამხმარე პერსონალის დაქირავება, სხვა ფიზიკური პირისათვის შრომის ანაზღურების გადახდა.
3. პროექტის ფარგლებში შესაძენი ლეპტოპის/ნოუთბუქის ღირებულება არ უნდა აღემატებოდეს 1200 ლარს.
4. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

**მუხლი 4. კონკურსში მონაწილეობისათვის წარსადგენი დოკუმენტები**

1. ფონდში წარმოსადგენი საკონკურსო განაცხადის დოკუმენტაცია შედგება **ორი ნაწილისგან:**

**ა) ნაწილი პირველი - პროექტის შინაარსობრივი დოკუმენტები:**

1. პროექტის თავფურცელი და აბსტრაქტი (დანართი 2, ივსება ელექტრონული ანკეტა);
2. საპროექტო წინადადება (დანართი 3, PDF ფაილი);
3. დოქტორანტის პროფესიული ბიოგრაფია – CV (დანართი 4, PDF ფაილი);
4. პროექტის განხორციელების გეგმა-გრაფიკი (დანართი 5, Excel ფაილი);
5. პროექტის ბიუჯეტი (დანართი 6, Excel ფაილი);
6. დისერტაციის ხელმძღვანელის, თანახელმძღვანელის (ასეთის არსებობის შემთხვევაში) და კონსულტანტის (ასეთის არსებობის შემთხვევაში) პროფესიული ბიოგრაფიები – CV-ები (დანართი 7, PDF ფაილი);
7. უცხოელი კონსულტანტის (ასეთის არსებობის შემთხვევაში) და უცხოელი თანახელმძღვანელის (ასეთის არსებობის შემთხვევაში) თანხმობის წერილი - Letter of commitment (დანართი 8, PDF ფაილი);

 **ბ) ნაწილი მეორე - პროექტზე თანდართული დოკუმენტები:**

1. დოქტორანტის პირადობის მოწმობის ან პასპორტის ასლი (მოქმედი დოკუმენტი);
2. დოქტორანტის წინა აკადემიური უმაღლესი განათლების დამადასტურებელი დოკუმენტები;
3. ცნობა დოქტორანტურის აკრედიტირებულ საგანმანათლებლო პროგრამაზე დოქტორანტის სწავლის შესახებ. აუცილებელია, ცნობაში მითითებული იყოს სადოქტორო პროგრამის სახელწოდება, ჩარიცხვის თარიღი, სადოქტორო პროგრამის ხელმძღვანელის, დისერტაციის ხელმძღვანელის (საბჭოს მიერ დამტკიცებული ან სავარაუდო), თანახელმძღვანელის (საბჭოს მიერ დამტკიცებული ან სავარაუდო, ასეთის არსებობის შემთხვევაში) სახელები და აკადემიური ხარისხი, სადისერტაციო თეზისის სავარაუდო სახელწოდება, დოქტორანტის ამჟამინდელი სტატუსი (აქტიური/შეჩერებული) და ამჟამინდელი სასწავლო სემესტრი და წინა სასწავლო სემესტრის/სემესტრების აკადემიური მოსწრება. ცნობა დადასტურებული უნდა იყოს შესაბამისი ფაკულტეტის/უსდ-ს მიერ; ცნობა გაცემული უნდა იყოს 2017 წლის 10 მარტიდან 28 აპრილის ჩათვლით.
4. ცნობა თანადაფინანსების შესახებ (ასეთის არსებობის შემთხვევაში, დანართი 9, PDF ფაილი) შესაბამისი თანხის მითითებითა და უფლებამოსილი პირის ხელმოწერით დადასტურებული. იმ შემთხვევაში, თუ ცნობა გაცემულია უცხოურ ენაზე, ორიგინალს თან უნდა დაერთოს თარჯიმანთა ბიუროს მიერ დამოწმებული შესაბამისი თარგმანი;
5. საკონკურსო განაცხადის დოკუმენტაცია წარმოდგენილი უნდა იყოს ქართულ ენაზე. პროექტის აბსტრაქტი წარმოდგენილი უნდა იყოს ქართულ და ინგლისურ ენებზე.
6. დოკუმენტს, რომლის ორიგინალი გაცემულია უცხო ენაზე, აუცილებელია, თან ახლდეს შესაბამისი ქართული თარგმანი, რომელიც დამოწმებული იქნება თარჯიმანთა ბიუროს მიერ.
7. კონკურსში გამარჯვების შემთხვევაში, გრანტის მიმღებმა დოქტორანტმა უნდა წარმოადგინოს:

 ა) პირადი საბანკო ანგარიშის (ლარის) რეკვიზიტები, რომელზეც განხორციელდება მხოლოდ პროექტთან დაკავშირებული საბანკო ოპერაციები და არ დაირიცხება სხვა სარგებელი;

 ბ) ცნობა 2017 წლის შემოდგომის სემესტრში სტუდენტის აქტიური სტატუსის შესახებ.

**მუხლი 5. კონკურსზე რეგისტრაციის წესი**

1. კონკურსში რეგისტრაცია ხორციელდება 2 ეტაპად:

ა) პროექტის ელექტრონული რეგისტრაცია - **2017 წლის 7 აპრილიდან 28 აპრილი 16:00 სთ.-მდე**.

ბ) კონკურსში მონაწილეობის შესახებ განცხადების წარმოდგენა ფონდის კანცელარიაში - **2017 წლის 3 მაისის 16:00 სთ.-მდე**.

1. ელექტრონული რეგისტრაციის ეტაპზე კონკურსში მონაწილეობისათვის წარმოსადგენი დოკუმენტები უნდა აიტვირთოს ფონდის ელექტრონული რეგისტრაციის ბაზაში ამ ბრძანებით დამტკიცებული ვადების, ფორმებისა და ფორმატის მიხედვით.
2. ელექტრონული რეგისტრაციის გავლისათვის დოქტორანტმა უნდა მიუთითოს აქტიური ელ.ფოსტის მისამართი და ტელეფონის ნომერი, რომლის საშუალებითაც სურს ფონდთან კომუნიკაცია.
3. ელექტრონული რეგისტრაციის პირველ ეტაპზე კონკურსის მონაწილე ავსებს ელექტრონულ ანკეტას (ონლაინ) და ბაზაში შეჰყავს ინფორმაცია, რომელიც მოთხოვნილია პროექტის თავფურცელში (დანართი 2).
4. საპროექტო წინადადება (დანართი 3) და დოქტორანტის CV (დანართი 4) ელექტრონულ ბაზაში უნდა აიტვირთოს ცალცალკე PDF ფაილების სახით.
5. დისტერტაციის ხელმძღვანელის, თანახელმძღვანელის (ასეთის არსებობის შემთხვევაში), კონსულტანტის (ასეთის არსებობის შემთხვევაში) CV-ები (დანართი 7) ელექტრონულ ბაზაში უნდა აიტვირთოს გაერთიანებული PDF ფაილის სახით.
6. უცხოელი კონსულტანტის და უცხოელი თანახელმძღვანელის (ასეთების არსებობის შემთხვევაში) თანხმობის წერილი - Letter of commitment (დანართი 8) და CV-ები (დანართი 7) ელექტრონულ ბაზაში უნდა აიტვირთოს გაერთიანებული PDF ფაილის სახით. დოკუმენტებს თან უნდა ახლდეს შესაბამისი ქართული თარგმანი, რომელიც დამოწმებული იქნება თარჯიმანთა ბიუროს მიერ.
7. პროექტის განხორციელების გეგმა-გრაფიკი (დანართი 5) და პროექტის ბიუჯეტი (დანართი 6) უნდა აიტვირთოს ცალცალკე ექსელის ფორმატში.
8. მე-4 მუხლის პირველი პუნქტის „ბ“ ქვეპუნქტით გათვალისწინებული პროექტის თანდართული დოკუმენტები ელექტრონულ ბაზაში უნდა აიტვირთოს გაერთიანებული PDF ფაილის სახით, თანმიმდევრულად დალაგებული.
9. ელექტრონული რეგისტრაციის გავლის შემდეგ, თითოეულ პროექტს მიენიჭება სარეგისტრაციო შიფრი და პროექტის წარმომდგენს შეეძლება ჩამოტვირთოს ელექტრონული ბაზის მიერ გენერირებული „განცხადება კონკურსში მონაწილეობის შესახებ“.
10. ელექტრონული ბაზის მიერ გენერირებული „განცხადება კონკურსში მონაწილეობის შესახებ“ უნდა დადასტურდეს დოქტორანტურის საგანმანათლებლო პროგრამის ხელმძღვანელის და დოქტორანტის ხელმოწერებით, შესაბამისი ფაკულტეტის/სკოლის ან უმაღლესი საგანამანათლებლო დაწესებულების ბეჭდით.
11. „განცხადება კონკურსში მონაწილეობის შესახებ“ შესაბამისი პირების ხელმოწერებითა და ბეჭდით დამოწმებული წარმოდგენილი უნდა იყოს ფონდის კანცელარიაში ვადების დაცვით.

**მუხლი 6. კონკურსის ადმინისტრირება**

1. კონკურსის განრიგი და ვადები:

ა) კონკურსის გამოცხადება - 2017 წლის 11 მარტი;

ბ) ჯგუფური კონსულტაციები: 1). 24 მარტი, 16:00 სთ; 2). 12 აპრილი, 16:00 სთ;

გ) პროექტების ელექტრონული რეგისტრაციის ფანჯარა - 7 აპრილიდან 28 აპრილის 16:00 სთ-მდე;

დ) კონკურსში მონაწილეობის შესახებ განცხადების წარდგენა ფონდის კანცელარიაში - 3 მაისის 16:00 სთ-მდე;

ე) კონკურსის შედეგების გამოცხადება - აგვისტო;

1. დადგენილი ვადებისა და რეგისტრაციის წესების დარღვევით წარმოდგენილი დოკუმენტაცია საკონკურსოდ არ განიხილება.
2. კონკურსში მონაწილედ განიხილება მხოლოდ ის პროექტი, რომელიც დარეგისტრირდება კონკურსის ელექტრონულ ბაზაში და რომლისთვისაც ფონდის კანცელარიაში წარმოდგენილი იქნება განცხადება კონკურსში მონაწილეობის შესახებ დადგენილი წესებისა და ვადების დაცვით;
3. წარმოდგენილი დოკუმენტაციის საკონკურსო პირობებთან შესაბამისობის დადგენის მიზნით ფონდი ჩაატარებს წარმოდგენილი დოკუმენტების ტექნიკურ ექსპერტიზას, რომლის ფარგლებში:

ა) კონკურსის პირობების მე-4 მუხლის 1 პუნქტის „ბ“ ქვეპუნქტით გათვალისწინებული პროექტის თანდართული დოკუმენტების არასრულად ან დადგენილ მოთხოვნებთან (წესი, ვადები, ფორმატი, და ა.შ.) შეუსაბამოდ წარმოდგენის შემთხვევაში, ფონდი დაადგენს ხარვეზს და იმოქმედებს კანონის შესაბამისად;

ბ) კონკურსის პირობების მე-4 მუხლის 1 პუნქტის „ა“ ქვეპუნქტით გათვალისწინებული პროექტის შინაარსობრივი დოკუმენტაციის არასრულად, დამტკიცებული ფორმების დარღვევით ან დადგენილ მოთხოვნებთან შეუსაბამოდ წარმოდგენის შემთხვევაში, ფონდი კონკურისდან მოხსნის პროექტს;

გ) პროექტის განხორციელების გეგმა-გრაფიკის (დანართი 5) ტექნიკური ექსპერტიზის დროს, ფონდი განახორციელებს წარმოდგენილი დანართის შესაბამისობის შემოწმებას კონკურსის პირობების მე-11 მუხლის მე-2 პუნქტით გათვალისწინებულ ვალდებულებასთან, ასევე, საანგარიშო პერიოდების რაოდენობის შესაბამისობის შემოწმებას მე-3 მუხლის მე-4 პუნქტთან და დოქტორანტურის აკრედიტირებულ საგანმანათლებლო პროგრამაზე დოქტორანტის სწავლის შესახებ ცნობასთან.

დ) პროექტის ბიუჯეტის (დანართი 6) ტექნიკური ექსპერტიზის დროს, ფონდი განახორციელებს წარმოდგენილი დანართის შესაბამისობის შემოწმებას ამ პირობების მე-3 მუხლის მე-3, მე-4 და მე-5 პუნქტის „ა“ ქვეპუნქტთან. მე-3 მუხლის მე-6 პუნქტით გათვალისწინებულ შემთხვევაში, განხორციელდება ბიუჯეტის ფორმაში მოცემული თანადაფინანსების ოდენობის შედარება, წარმოდგენილ თანადაფინანსების ცნობასთან.

1. ტექნიკური ექსპერტიზის დასასრულს ფონდი გამოაქვეყნებს შუალედურ შედეგებს კონკურსიდან მოხსნილი პროექტების შესახებ, ხოლო საკონკურსო პირობებთან შესაბამისობაში მყოფი პროექტები გადაიგზავნება შესაფასებლად.

**მუხლი 7. პროექტების შეფასება**

1. ფონდი უზრუნველყოფს კონკურსში მონაწილე პროექტების შეფასებისათვის აუცილებელი პროცედურების ადმინისტრირებას.
2. კონკურსის მოთხოვნებთან შესაბამისობაში მყოფი რეგისტრირებული პროექტები შეფასებული იქნება მინიმუმ ორი დამოუკიდებელი ექსპერტის მიერ 2014 წლის 30 სექტემბრის №128/ნ ბრძანების მე-10 მუხლში განსაზღვრული კრიტერიუმების შესაბამისად.
3. კონკურსზე დამატებითი ქულა ენიჭება პროექტს, თუ იგი ითვალისწინებს:

ა) კვლევის თემატიკაში აქტიურად მომუშავე უცხოელი მეცნიერის ჩართულობას დოქტორანტის თანახელმძღვანელის ან კონსულტანტის სტატუსით.

ბ) ინტერდისციპლინური კვლევის განხორციელებას, როდესაც კვლევის თემატიკა ფარავს ორ ან მეტ სამეცნიერო მიმართულებას.

1. დამოუკიდებელი ექსპერტი შეფასებას ახორციელებს დამოუკიდებლად, მიუკერძოებლად, საკუთარ ცოდნისა და შეხედულებების შესაბამისად და ფონდის მხრიდან რაიმე სახის ჩარევის გარეშე.
2. საჭიროების შემთხვევაში, ფონდი მოიწვევს დამატებით ექსპერტს კონკრეტული პროექტ(ებ)ის შესაფასებლად.
3. დამოუკიდებელ ექსპერტთა ვინაობა კონფიდენციალურია.
4. დამოუკიდებელი ექსპერტებისაგან მიღებული შეფასების შედეგები ფონდს წარედგინება გენერალური დირექტორის ინდივიდუალური ადმინისტრაციულ-სამართლებრივი აქტით განსაზღვრული ფორმის შესაბამისად.
5. დამოუკიდებელი ექსპერტებისაგან მიღებული შეფასებების საფუძველზე, ფონდი ადგენს და გენერალური დირექტორი ამტკიცებს პროექტის საბოლოო ქულის დაანგარიშების წესს, პროექტების რანჟირებულ სიებს, გამოავლენს საუკეთესო პროექტებს და ამტკიცებს გამარჯვებულებს.
6. დაფინანსების მოსაპოვებლად აუცილებელი, მაგრამ არასაკმარისი პირობაა მაქსიმალური 27 ქულიდან 18 ან მეტი ქულის მიღება.
7. ფონდის მიერ კონკურსისთვის გამოყოფილი თანხის 10 % განსაზღვრულია „საქართველოს შემსწავლელი მეცნიერებების“ მიმართულებაში წარმოდგენილ საუკეთესო პროექტებისთვის. საერთო ბიუჯეტის დარჩენილი 90% განაწილდება 6 სამეცნიერო მიმართულებაზე (1-6 სამეცნიერო მიმართულებები) ფონდის გენერალური დირექტორის ინდივიდუალური ადმინისტრაციულ-სამართლებრივი აქტის შესაბამისად.
8. თითოეული მიმართულებისთვის განსაზღვრული თანხიდან ნაშთის დარჩენის შემთხვევაში, ჯამური ნაშთი მოხმარდება დაფინანსების გარეშე დარჩენილ 1-6 მიმართულებებს შორის უმაღლესქულიან პროექტებს, რომლებიც შეფასებისას მიიღებენ 18 ან მეტ ქულას.
9. კონკურსის შედეგების გამოცხადების შემდეგ, დოქტორანტის მოთხოვნის საფუძველზე, ფონდი უზრუნველყოფს მათი პროექტის შესახებ ექსპერტების მიერ გაკეთებული დასკვნების გაცნობას.
10. ექსპერტებისგან მიღებულ შეფასებებზე დაყრდნობით, საჭიროების შემთხვევაში, ფონდი უზრუნველყოფს პროექტებში ცვლილებების შეტანას.

**მუხლი 8. საგრანტო ხელშეკრულება**

1. ფონდის გენერალური დირექტორის მიერ გამარჯვებული პროექტების დამტკიცების შემდეგ ფონდი უზრუნველყოფს საგრანტო ხელშეკრულების გაფორმებას კონკურსში გამარჯვებულ დოქტორანტთან, რომელშიც გაიწერება ურთიერთვალდებულებათა დეტალური პირობები.
2. საგრანტო ხელშეკრულება გაფორმდება დოქტორანტთან, რომლებიც წარმოადგენენ მე-4 მუხლის მე-4 პუნქტით გათვალისწინებულ დოკუმენტებს.
3. საგრანტო ხელშეკრულება პროექტის განხორციელების სხვა პირობებთან ერთად ითვალისწინებს პროექტის ფარგლებში შექმნილი ინტელექტუალური საკუთრების უფლებით სარგებლობას გრანტის მიმღებსა და გრანტის გამცემს შორის ქვეყანაში მოქმედი და საერთაშორისო კანონმდებლობის შესაბამისად.
4. საგრანტო ხელშეკრულებაში განისაზღვრება გრანტის მიმღები დოქტორანტის პირადი მიზნობრივი საბანკო ანგარიშის (ლარის) რეკვიზიტები, რომელზეც არ დაირიცხება სხვა თანხები და განხორცილედება ოპერაციები მხოლოდ სასწავლო-კვლევითი გრანტის ფარგლებში.
5. ხელშეკრულების გაფორმების შემდგომ, საგრანტო დაფინანსება გადაირიცხება საგრანტო ხელშეკრულებით გათვალისწინებული ტრანშების სახით.
6. პირველ ტრანშს ფონდი გადარიცხავს ავანსის სახით ხელშეკრულების გაფორმებიდან 10 სამუშაო დღის ვადაში.
7. ყოველი მომდევნო ტრანში გადაირიცხება დასრულებული საანგარიშო პერიოდის ანგარიშის წარმოდგენისა და ფონდის მიერ განხილვის აქტის საფუძველზე.

**მუხლი 9. ანგარიშგება და მონიტორინგი**

1. გრანტის მიმღები ვალდებულია ყოველი ექვსთვიანი საანგარიშო პერიოდის დასრულებიდან 10 კალენდარული დღის ვადაში ფონდში წარმოადგინოს პროექტის განხორცილების ანგარიში გენერალური დირექტორის მიერ დამტკიცებული ფორმების შესაბამისად.
2. ყოველი საანგარიშო პერიოდის ბოლოს ფონდი ახორციელებს დაფინანსებული პროექტების მონიტორინგს, რომელიც მოიცავს პროექტის განხორციელების ფინანსურ და პროგრამულ მონიტორინგს და ამზადებს განხილვის აქტს.
3. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.
4. პროგრამული მონიტორინგი გულისხმობს საგრანტო ხელშეკრულებით დაგეგმილი პროექტის ამოცანების შესრულების შედეგების შემოწმებას.
5. ფონდს არ აქვს ვალდებულება მონიტორინგი განახორციელოს საგრანტო პროექტის იმ ამოცანებზე, რომელთა შესრულების დამადასტურებელი შედეგები არ არის გათვალისწინებული საგრანტო პროექტის განხორციელების გეგმა-გრაფიკით.
6. ფონდი უფლებამოსილია შეაფასოს მიმდინარე პროექტების განხორციელების პროცესი და დასრულებული პროექტების სამეცნიერო ღირებულება და ეფექტიანობა. შეფასების პროცესში შესაძლოა ჩართული იყოს დარგის ექსპერტი.
7. ფონდის მიერ მონიტორინგის განხორციელებისას:

ა) მიზნობრივ ხარჯად ჩაითვლება – საგრანტო ხელშეკრულების ბიუჯეტის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება შესაბამის ხარჯვით კატეგორიას;

ბ) არამიზნობრივ ხარჯად ჩაითვლება – საგრანტო ხელშეკრულების ბიუჯეტით გაუთვალისწინებელი ხარჯი. აღნიშნული ხარჯი ექვემდებარება შესაბამის ანგარიშზე დაბრუნებას;

გ) ნაშთად ჩაითვლება – საანგარიშო პერიოდის ბოლოს არსებული გაუხარჯავი რესურსი, რომელიც შესაძლებელია დაიხარჯოს მომდევნო საანგარიშო პერიოდში;

დ) გადახარჯვად ჩაითვლება – საანგარიშო პერიოდში საგრანტო ხელშეკრულების ხარჯთაღრიცხვის კონკრეტული მუხლებით გათვალისწინებული ხარჯების გაწევა სხვა მუხლებში არსებული რესურსით, იმ შემთხვევაში, თუ გადახარჯულ მუხლში მომავალი ტრანშით ჩასარიცხი თანხა აღემატება ან ტოლია სხვა მუხლიდან გადახარჯული მუხლით გათვალისწინებული ხარჯებისათვის გამოყენებული რესურსის, გადახარჯვა არ ჩაითვლება ხარვეზად და არ წარმოადგენს პროექტის შეჩერების საფუძველს.

1. გრანტის მიმღების მიერ წარმოდგენილი შუალედური/საბოლოო ანგარიშების შემოწმების საფუძველზე მომზადებული განხილვის აქტები ფონდის მიერ შესაძლოა გამოყენებულ იქნეს გრანტის მიმღების მიერ შემდგომში საგრანტო კონკურსებში მონაწილეობისას წარდგენილი პროექტების შეფასებისას.
2. ფონდი უფლებამოსილია აწარმოოს საგრანტო ხელშეკრულების პირობების დამრღვევ პირთა რეესტრი - ე.წ. „შავი სია“, რომლის წარმოების წესი განისაზღვრება გენერალური დირექტორის ინდივიდუალური ადმინისტრაციული სამართლებრივი აქტით.

**მუხლი 10. პროექტის შეჩერება, შეწყვეტა და დასრულება**

პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2014 წლის 30 სექტემბრის N128/ნ ბრძანების მე-13 მუხლის შესაბამისად.

**მუხლი 11. დამატებითი მოთხოვნები გამარჯვებული დოქტორანტების მიმართ**

1. ინდივიდუალური სასწავლო-კვლევითი გრანტის მიმღები დოქტორანტი, რომელიც წარმოადგენს ფონდის მიერ დაფინანსებული 2016 წლის სტრუქტურირებული სადოქტორო საგანამანათლებლო პროგრამების განვითარების საგრანტო პროექტის ძირითადი პერსონალს, ვეღარ ისარგებლებს აღნიშნული ინსტიტუციური გრანტით გათვალისწინებული სტიპენდიით და ვალდებულია, ამის შესახებ აცნობოს პროექტის ხელმძღვანელს.
2. გრანტის მიმღები ვალდებულია, პროექტით გათვალისწინებული კვლევის მასალებზე დაყრდნობით გამოაქვეყნოს მინიმუმ ერთი სამეცნიერო სტატია ინგლისურ ენაზე საერთაშორისო რეფერირებად და ციტირებად გამოცემებში, ან წარმოადგინოს ცნობა სტატიის გამოსაქვეყნებლად მიღების შესახებ. საერთაშორისო რეფერირებად და ციტირებად გამოცემად ფონდის მიერ განიხილება ის ჟურნალები, საკონფერენციო კრებულები და წიგნები, რომლებიც ინდექსირებულია შემდეგ რეიტინგებში: Scimago [Journal Ranking](http://www.scimagojr.com/index.php), [Scopus](https://www.scopus.com/),  [ERIH plus](https://dbh.nsd.uib.no/publiseringskanaler/erihplus/) .
3. საგრანტო პროექტის ფარგლებში განხორციელებული კვლევის შედეგების ამსახველ პუბლიკაციებში სავალდებულოა მითითებული იყოს, რომ კვლევა განხორციელდა „შოთა რუსთაველის ეროვნული სამეცნიერო ფონდის ფინანსური მხარდაჭერით [გრანტის ნომერი ...]“ / „This research was supported by Shota Rustaveli National Science Foundation (SRNSF) [grant number …]“. იმ შემთხვევაში, თუ გამოქვეყნებულ პუბლიკაციაში არ იქნება ასახული ზემოაღნიშნული ინფორმაცია, წარმოდგენილი დოკუმენტი არ განიხილება ფონდის მიერ პროგრამული მონიტორინგის განხორციელებისას. ერთ სტატიაზე შესაძლებელია მითითებული იყოს ფონდის მიერ გაცემული მხოლოდ ერთი გრანტის ნომერი.
4. გრანტის სახსრებით შექმნილ ვიზუალურ პროდუქციაზე (ნაბეჭდ, ფოტო, აუდიო, ვიდეო, ელექტრონულ პროდუქციაზე და ვებგვერდზე) სავალდებულოა განთავსდეს შოთა რუსთაველის ეროვნული სამეცნიერო ფონდის ლოგო და მითითებული იყოს, რომ საგრანტო პროექტი განხორციელდა “შოთა რუსთაველის ეროვნული სამეცნიერო ფონდის ფინანსური მხარდაჭერით”.
5. პროექტის ფარგლებში შესრულებული სადისერტაციო ნაშრომის ელექტრონული ვერსია უნდა განთავსდეს ფონდის ვებ-გვერდზე და იყოს ღიად ხელმისაწვდომი.
6. ფონდი იტოვებს უფლებას გრანტის მიმღებთა მიერ წარდგენილი პროგრამული ანგარიშები, ბეჭდვითი ან/და ვიზუალური მასალები და ვებგვერდის მისამართი გამოიყენოს საკუთარი საქმიანობის ანგარიშში, ბეჭდვით და ელექტრონულ გამოცემებში, განათავსოს ფონდის ვებგვერდზე.